
RĪGAS DOME

Rātslaukums 1, Rīga, LV-1539, tālrunis 67012222, e-pasts: riga@riga.lv

LĒMUMS
Rīgā

27.04.2022.

        Nr. 1508

  (prot. Nr. 57, 55. §)

Par atļauju atvērt totalizatoru un derību likmju pieņemšanas vietu un organizēt attiecīgās azartspēles telpās Aspazijas bulvārī 22, Rīgā 
Adresāts: SIA “Olympic Casino Latvia” (vienotais reģistrācijas Nr. 40003264397, juridiskā adrese: Kronvalda bulvāris 3, Rīga, LV-1010).

Rīgas valstspilsētas pašvaldībā 29.03.2022. ir saņemts SIA “Olympic Casino Latvia” (turpmāk arī – iesniedzējs) iesniegums par atļaujas izsniegšanu totalizatora un derību likmju pieņemšanas vietas atvēršanai piecu zvaigžņu viesnīcas telpās Aspazijas bulvārī 22, Rīgā (iesniegums reģistrēts ar Nr. RD-22-2877-sd).

Iesniedzējs norāda, ka telpas, kurās plānots atvērt totalizatoru un derību likmju pieņemšanas vietu, atrodas piecu zvaigžņu viesnīcā “Grand Hotel Kempinski Riga”. Papildus minēts, ka attiecīgajās telpās SIA “Olympic Casino Latvia” jau ir izsniegta licence Nr. K-126 kazino atvēršanai, uz kuras pamata notiek azartspēļu organizēšana iepriekšminētajās telpās.

Iesniedzējs garantē, ka, uzsākot totalizatora un derību likmju pieņemšanas vietas darbību Aspazijas bulvārī 22, Rīgā, telpās tiks nodrošināta diennakts videonovērošana, nepilngadīgo personu piekļuves aizliegums, kā arī maksimāla drošība klientiem un viesnīcas apmeklētājiem.

Izložu un azartspēļu uzraudzības inspekcija 23.04.2021. ir pārreģistrējusi iesniedzējam licenci azartspēļu organizēšanai Nr. A-55, kas derīga no 28.05.2005. un piešķirta uz nenoteiktu laiku. Lai iesniedzējs varētu saņemt totalizatora un derību likmju pieņemšanas vietas licenci telpās Aspazijas bulvārī 22, Rīgā, iesniedzējam nepieciešama pašvaldības atļauja.
Iesniegumam pievienoti šādi dokumenti:

- Izložu un azartspēļu uzraudzības inspekcijas 23.04.2021. licence azartspēļu organizēšanai Nr. A-55;

- Izložu un azartspēļu uzraudzības inspekcijas 30.06.2021. licence kazino atvēršanai Nr. K-126;

- 06.04.2021. “Superior” sertifikāta Nr. 1/2021 kopija;
- zemesgrāmatas informācija par īpašumu Aspazijas bulvārī 22, Rīgā (kadastra Nr. 01005050005);

- 12.05.2021. telpu nomas līguma starp SIA “MIRA-G” un SIA “Olympic Casino Latvia” kopija ar tulkojumu.

Saskaņā ar Rīgas pilsētas Vidzemes priekšpilsētas tiesas zemesgrāmatu nodaļas datiem nekustamā īpašuma (kadastra Nr. 01005050005), kas sastāv no sešstāvu ēkas, īpašnieks ir SIA “MIRA-G” (nodokļu maksātāja kods 40003679697). 

Atbilstoši Azartspēļu un izložu likuma 42. panta otrajai daļai pašvaldība, kad tā ir saņēmusi iesniegumu, kurā lūgts izsniegt atļauju totalizatora un derību likmju pieņemšanas vietas atvēršanai un attiecīgo azartspēļu organizēšanai konkrētajās telpās, izvērtē iesniegumā minētās azartspēļu vietas atbilstību šī likuma 41. panta otrajā daļā noteiktajiem ierobežojumiem. Izvērtējot telpu, kurās plānots atvērt totalizatoru un derību likmju pieņemšanas vietu, atbilstību Azartspēļu un izložu likuma prasībām, Rīgas valstspilsētas pašvaldība nav konstatējusi Azartspēļu un izložu likuma 41. panta otrajā daļā noteiktos ierobežojumus azartspēļu organizēšanai iesniedzēja nomātajās telpās Aspazijas bulvārī 22, Rīgā.

Azartspēļu un izložu likuma 42. panta trešajā daļā noteikts, ka gadījumā, ja azartspēles paredzēts rīkot vietā, uz kuru nav attiecināmi šī likuma 41. panta otrajā daļā noteiktie ierobežojumi, par atļauju organizēt azartspēles katrā konkrētajā gadījumā lemj pašvaldības dome, izvērtējot to, vai azartspēļu organizēšana konkrētajā vietā nerada būtisku valsts un attiecīgās administratīvās teritorijas iedzīvotāju interešu aizskārumu.

Augstākās tiesas Senāta praksē atzīts, ka pašvaldības nostāja attiecībā uz azartspēļu organizēšanas vietu izvietojumu tās administratīvajā teritorijā vispirms ir vērtējama no vietējās pašvaldības teritorijas plānojuma viedokļa, kas nosaka prasības teritorijas izmantošanai un kas ne tikai dod iespēju izvērtēt pašvaldības ilgtermiņa mērķus tās administratīvās teritorijas attīstībā, bet arī novērš iespējamās šaubas par pašvaldības lēmumu pamatotību. 

Augstākās tiesas Senāts ir norādījis, ka pašvaldības teritorijas plānojumā noteiktās prasības teritorijas izmantošanai un apbūvei parasti ietver pietiekami konkrētus kritērijus, pēc kuriem pašvaldībai vadīties, pieņemot privātpersonām saistošus lēmumus par konkrētās teritorijas izmantošanu un tās aprobežojumiem. Ņemot vērā to, ka teritorijas attīstības plānošana ir komplekss, visaptverošs atsevišķu privātpersonu un visas sabiedrības interešu saskaņošanas process, kā arī to, ka teritorijas attīstība tiek plānota visiem izmantošanas veidiem, teritorijas plānojumā noteiktās teritorijas izmantošanas prasības kalpo par tiesisku pamatu arī pašvaldības lēmumu pieņemšanai azartspēļu regulēšanas jomā, proti, ietver konkrētus kritērijus, pēc kuriem pašvaldībai vadīties, pieņemot lēmumus izsniegt vai atteikt izsniegt atļaujas konkrētu azartspēļu organizēšanas vietu atvēršanai saskaņā ar Azartspēļu un izložu likuma 42. panta trešo daļu (Senāta 18.06.2010. sprieduma lietā 
Nr. SKA-289/2010 (A42545506) 10. punkts, Senāta 14.12.2012. sprieduma lietā 
Nr. SKA-9/2012 (A42565807) 11. punkts, Senāta 20.10.2020. rīcības sēdes lēmuma lietā Nr. SKA-891/2020 (A420302017) 4. punkts, Senāta 30.10.2020. rīcības sēdes lēmuma lietā Nr. SKA-817/2020 (A420327317) 5. punkts, Senāta 05.11.2020. rīcības sēdes lēmuma lietā Nr. SKA-896/2020 (A420325217) 3. punkts). 

Nekustamais īpašums Aspazijas bulvārī 22, Rīgā, atrodas valsts nozīmes pilsētbūvniecības pieminekļa “Rīgas pilsētas vēsturiskais centrs” (valsts aizsardzības Nr. 7442) teritorijā, valsts nozīmes arheoloģijas pieminekļa “Vecrīgas arheoloģiskais komplekss” (valsts aizsardzības Nr. 2070) teritorijā un UNESCO Pasaules mantojuma vietas Nr. 852 “Rīgas vēsturiskais centrs” teritorijā. 

Atbilstoši Rīgas vēsturiskā centra un tā aizsardzības zonas teritorijas plānojuma grafiskajai daļai un Rīgas domes 07.02.2006. saistošajiem noteikumiem Nr. 38 “Rīgas vēsturiskā centra un tā aizsardzības zonas teritorijas izmantošanas un apbūves noteikumi” nekustamais īpašums Aspazijas bulvārī 22, Rīgā, atrodas centru apbūves JC teritorijā, kur atļautā izmantošana noteikta minēto saistošo noteikumu 2.1., 2.2., 2.3. un 5.1. apakšnodaļā. Saskaņā ar minēto saistošo noteikumu 459. punktu JC, JC1, JC2, JC3 un JC4 teritorijās aizliegts ierīkot spēļu zāli, izņemot četru un piecu zvaigžņu viesnīcas.

Ņemot vērā to, ka iesniedzējs plāno organizēt totalizatoru un derības piecu zvaigžņu viesnīcā, kur iesniedzējs jau organizē kazino, un pamatojoties uz Administratīvā procesa likuma 65. panta trešo daļu, Azartspēļu un izložu likuma 42. panta trešo un piekto daļu, Rīgas domes 07.02.2006. saistošo noteikumu Nr. 38 “Rīgas vēsturiskā centra un tā aizsardzības zonas teritorijas izmantošanas un apbūves noteikumi” 459. punktu, Rīgas dome, balsojot “par” – 30 balsis, “pret” – 0 balsis,  “atturas” – 2 balsis, nolemj:

1. Atļaut SIA “Olympic Casino Latvia” (vienotais reģistrācijas Nr. 40003264397) atvērt totalizatoru un derību likmju pieņemšanas vietu un organizēt attiecīgās azartspēles piecu zvaigžņu viesnīcas “Grand Hotel Kempinski Riga” telpās Aspazijas bulvārī 22, Rīgā. 

2. Rīgas domes Juridiskā pārvalde ir atbildīga par lēmuma izpildi.

Saskaņā ar Administratīvā procesa likuma 76. panta otro daļu, 79. panta pirmo daļu, 188. panta otro daļu un 189. pantu administratīvo aktu viena mēneša laikā no tā spēkā stāšanās dienas var apstrīdēt Rīgas domē vai uzreiz pārsūdzēt tiesā, pieteikumu iesniedzot Administratīvās rajona tiesas attiecīgajā tiesu namā pēc pieteicēja adreses.

Rīgas domes priekšsēdētājs

  



                                 M. Staķis

